REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/127-17

7. jul 2017. godine

B e o g r a d

**Z A P I S N I K**

**19. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 6. JULA 2017. GODINE**

Sednica je počela u 11,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Đorđe Komlenski, Aleksandar Martinović, Žarko Mićin, Miletić Mihajlović, Jovan Palalić, Biljana Pantić Pilja, Katarina Rakić i Sreto Perić.

Osim članova Odbora, sednici su prisustvovale i Tanja Tomašević Damnjanović, zamenica odsutnog člana Odbora Mihaila Jokića i Aleksandra Majkić, zamenica odsutne članice Odbora Biljane Pantić Pilja.

Sednici nisu prisustvovali članovi Odbora: Neđo Jovanović, Nataša Mićić, Dušan Pavlović, Balint Pastor, Vjerica Radeta i Dušan Petrović, niti njihovi zamenici.

Predsednik Odbora je konstatovao da su ispunjeni uslovi za rad i odlučivanje i obavestio članove Odbora da je sednica sazvana u roku kraćem od tri dana, saglasno članu 72. stav 2. Poslovnika Narodne skupštine, zbog potrebe da Odbor donese svoje odluke, kako bi se omogućilo da Narodna skupština u što kraćem roku donese odluke potrebne za nesmetan rad Agencije, nakon čega je predložio, a članovi Odbora su **većinom glasova** utvrdili sledeći

D n e v n i r e d :

1. Povlačenje predloga koje je Odbor za pravosuđe, državnu upravu i lokalnu samoupravu uputio Narodnoj skupštini povodom razmatranja predloga kandidata za izbor članova Odbora Agencije za borbu protiv korupcije;
2. Razno.

**PRVA TAČKA** – Povlačenje predloga koje je Odbor za pravosuđe, državnu upravu i lokalnu samoupravu uputio Narodnoj skupštini povodom razmatranja predloga kandidata za izbor članova Odbora Agencije za borbu protiv korupcije.

**Petar Petrović** je obavestio članove da je Odbor za pravosuđe, državnu upravu i lokalnu samoupravu, na 13. sednici održanoj 22. februara 2017. godine, razmotrio Listu kandidata za izbor člana Odbora Agencije za borbu protiv korupcije, koju je podneo predsednik Republike Tomislav Nikolić (broj: 02-346/17 od 17. februara 2017. godine).

S obzirom da je na izborima za predsednika Republike, održanim 2. aprila 2017. godine, izabran Aleksandar Vučić, predsednik Odbora je predložio da Odbor donese odluku da svoj predlog sadržan u Izveštaju podnetom Narodnoj skupštini (broj 02-346/17, od 22. februara 2017. godine) povuče, kako bi predsednik Republike Aleksandar Vučić, kao ovlašćeni predlagač, u skladu sa članom 9. stav 2. tačka 2) Zakona o Agenciji za borbu protiv korupcije, podneo predlog za izbor člana Odbora Agencije za borbu protiv korupcije.

Takođe, predsednik je obavestio članove da je Odbor za pravosuđe, državnu upravu i lokalnu samoupravu, na 16. sednici održanoj 13. juna 2017. godine, razmatrao predlog kandidata za izbor člana Odbora Agencije za borbu protiv korupcije koji su zajedno podneli Zaštitnik građana Saša Janković i Poverenik za informacije od javnog značaja i zaštitu podataka o ličnosti Rodoljub Šabić (broj: 119-283/15 od 1. aprila 2015. godine).

S obzirom da je Saša Janković je 7. februara 2017. godine podneo ostavku na funkciju Zaštitnika građana predsedavajući je predložio da Odbor donese odluku da svoj predlog sadržan u Izveštaju podnetom Narodnoj skupštini (broj 119-283/15, od 13. juna 2017. godine) povuče, kako bi ovlašćeni predlagači, u skladu sa članom 9. stav 2. tačka 6) Zakona o Agenciji za borbu protiv korupcije, podneli novi predlog za izbor člana Odbora Agencije za borbu protiv korupcije.

Članovi Odbora su **većinom glasova usvojili** navedeni predlog.

**DRUGA TAČKA -** Razno

Rasprava u vezi sa ovom tačkom dnevnog reda nije otvarana.

Sednica je završena u 11,15 časova.

SEKRETAR PREDSEDNIK

Sanja Pecelj Petar Petrović